**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 488/2013 Z. z. o diaľničnej známke
a o zmene niektorých zákonov v znení neskorších predpisov predkladajú do Národnej rady Slovenskej republiky poslanci za politickú stranu Kotlebovci – Ľudová strana Naše Slovensko
Rastislav Schlosár, Peter Krupa a Stanislav Mizík.

**Cieľom legislatívneho návrhu je odstrániť diskrimináciu občanov a obyvateľov Slovenskej republiky pri úhrade diaľničnej známky** **počas mimoriadnej situácie vyhlásenej
v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny.**

Národná rada Slovenskej republiky schválila s účinnosťou od 30.3.2022 prechodné ustanovenia súvisiace s mimoriadnou situáciou vyhlásenou v súvislosti s ozbrojeným konfliktom na území Ukrajiny, podľa ktorého sú od úhrady diaľničnej známky oslobodené od 26.2.2022 vozidlá a jazdné súpravy, ktoré sú registrované na Ukrajine.

Týmto prechodným ustanovením, vzťahujúcim sa výlučne na vozidlá registrované
na Ukrajine, NR SR fakticky zaviedla diskrimináciu občanov a iných obyvateľov
Slovenskej republiky, ktorí majú svoje vozidlá registrované v Slovenskej republike.

Občania Ukrajiny, ktorí v drvivej väčšine prípadov nemajú ani trvalý pobyt na území nášho štátu, nemajú povinnosť uhrádzať diaľničné známky. Zákon pritom nezohľadňuje ich životnú úroveň, resp. sociálny status ani to, či u nás pracujú a riadne platia dane a odvody. Od úhrady diaľničnej známky sú tak oslobodení aj bohatí občania Ukrajiny, ktorí takúto formu pomoci vôbec nepotrebujú

Na druhej strane občania a obyvatelia Slovenskej republiky povinnosť uhrádzať diaľničné známky majú, a to aj vtedy, ak na území nášho štátu žijú od narodenia a dlhodobo tu pracujú a platia dane a odvody. V praxi sa často vyskytujú prípady, keď sa povinnosť uhrádzať diaľničné známky tvrdo vymáha dokonca aj od chorých či chudobných občanov a obyvateľov Slovenskej republiky,
ktorí sú poberateľmi invalidného dôchodku, sú nedobrovoľne nezamestnaní, pracujú za minimálnu mzdu alebo sa z iných dôvodov nachádzajú v hmotnej núdzi, v dôsledku ktorej nie sú schopní diaľničné známky uhrádzať.

Takýto hrubo diskriminačný a nespravodlivý prístup k občanom a obyvateľom
Slovenskej republiky je preto potrebné odstrániť. Obzvlášť v situácii, keď sa rapídne znižuje životná úroveň Slovákov, nútených niesť ekonomické, sociálne a hospodárske bremeno ozbrojeného konfliktu na Ukrajine, ktorý nijako nespôsobili ani nevyprovokovali, a teda nenesú za neho žiadnu zodpovednosť.

Z tohto dôvodu navrhujeme, aby boli počas mimoriadnej situácie vyhlásenej v súvislosti
s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny, oslobodení od úhrady diaľničnej známky nielen občania a obyvatelia Ukrajiny, ale aj občania a obyvatelia Slovenskej republiky, ktorí majú svoje vozidlá registrované
na Slovensku.

**B. Osobitná časť**

**Čl. I**

K bodu 1

Dočasné oslobodenie od úhrady diaľničnej známky, počas trvania mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny, sa rozširuje aj na vozidlá a jazdné súpravy, ktoré sú registrované v Slovenskej republike.

**Čl. II**

Navrhuje sa účinnosť zákona pätnástym dňom po jeho vyhlásení v Zbierke zákonov.